钦定古今图书集成/明伦汇编/官常典/第210卷 > 李夷简
## 钦定古今图书集成/明伦汇编/官常典/第210卷 > 李夷简

按《唐书》本传：“夷简，字易之，郑惠王元懿四世孙。以宗
室子始补郑丞。德宗幸奉天，朱泚外示迎天子，遣使
东出关，至华，候吏李翼不敢问，夷简谓曰：‘泚必反。向
发幽陇兵五千救襄城，乃贼旧部，是将追还耳。上越
在外，召天下兵未至，若凶狡还西，助泚送死，危祸也。
请验之’。翼驰及潼关，果得召符，白于关大将骆元光”，
乃斩贼使，收伪符献行在，诏即拜元光华州刺史。元
光掠功，故无知者，夷简弃官去。擢进士第，中拔萃科，
调蓝田尉，迁监察御史。坐小累，下迁虔州司户参军。
九岁，复为殿中侍御史。元和时，至御史中丞。京兆尹
杨凭，性骜侻，始为江南观察使，冒没于财，夷简为属
刺史，不为凭所礼。至是发其贪，凭贬临贺尉。夷简赐
金紫，以户部侍郎判度支，俄检校礼部尚书、山南东
道节度使。初，贞元时，取江西兵五百戍襄阳，制蔡右
胁，仰给度支。后亡死略尽，而岁取赀不置。夷简曰：“迹
空文苟，军兴可乎？”奏罢之。阅三岁，徙帅剑南西川。嶲
州刺史王颙积奸赃，属蛮怒，畔去。夷简逐颙，占檄谕
祸福，蛮落复平。始，韦皋作《奉圣乐》，于𬱖作《顺圣乐》，常
奏之军中。夷简辄废去，谓礼乐非诸侯可擅制，语其
属曰：“我欲盖前人，非以诒戒后来。”十三年，召为御史
大夫，进门下侍郎、同中书门下平章事。李师道方叛，
裴度当国，帝倚以平贼。夷简自谓才不能有以过度，
乃求外迁，以检校尚书左仆射平章事为淮南节度
使。穆宗立，有司方议庙号，夷简建言：“王者祖有功，宗
有德，大行皇帝有武功，庙宜称祖。”诏公卿礼官议，不
合止。久之，请老，朝廷谓夷简齿力可任，不听。以右仆
射召，辞不拜。复以检校左仆射兼太子少师，分司东
都。明年卒，年六十七，赠太子太保。夷简致位显处，以
直自闲，未尝苟辞，气悦人。历三镇，家无产赀，病不迎
医。将终，戒毋厚葬，毋事浮屠，毋碑神道，惟识墓则已。
世谓“行己能有终始”者。